Ses romans ding mee om 2017 se UJ-prys | Netwerk24
Ses romans ding mee om 2017 se UJ-prys
Ses romans ding mee om die UJ-prys vir 2017 vir die beste kreatiewe teks in Afrikaans.
Die kortlys vir dié prys, sowel as dié vir 2017 se UJ-debuutprys, is pas aangekondig.
Die boeke op die kortlys vir die UJ-prys, in alfabetiese volgorde, is Dorado – Tom Dreyer, Huilboek – Ryk Hattingh, Koors – Deon Meyer, Op 'n dag 'n hond – John Miles, 1795 – Dan Sleigh en Syferfontein – Cas Wepener.
Die titels wat die kortlys gehaal het vir die UJ-debuutprys is (alfabeties volgens outeur) Die skaalmodel – Anneli Groenewald, Hy kom met die skoenlappers – Valda Jansen en Fotostaatmasjien – Bibi Slippers.
Kreatiewe Afrikaanse tekste (dus ook nie beperk tot genres nie) gepubliseer in die voorafgaande kalenderjaar kom vir dié pryse in aanmerking. Vir 2017 se UJ-pryse is altesaam 68 titels ingeskryf (18 meer as verlede jaar), waaronder 16 debute (vyf titels meer as die vorige jaar).
Die UJ-pryse word jaarliks in twee kategorieë en oor die grense van genres heen toegeken.
Die UJ-prys vir die beste kreatiewe teks in Afrikaans het 'n prysgeld van R75 000, en die UJ-debuutprys vir die beste kreatiewe debuut in Afrikaans het 'n prysgeld van R30 000.
Die keurpaneel is saamgestel uit Afrikaanslesers betrokke by akademiese instellings en in die media. Vir 2017 se UJ-pryse was die beoordelaars Frederick Botha (onafhanklik), Bibi Burger (UP), Karin Cattell (US), prof. Jac Conradie (UJ), Marius Crous (NMU), Karen de Wet (UJ), Ronél Johl (UJ),
Johan Myburg (onafhanklik) en Marné Pienaar (UJ).
Die wenners word eersdaags aangekondig en die pryse word op 12 Mei by die Universiteit van Johannesburg oorhandig.